নিজস্ব প্রতিবেদন:  বাইপাস-নিউটাউন ফ্লাইওভার তৈরির কাজে ফের উদ্যোগী হল সরকার। ফ্লাইওভার তৈরির আর্জি জানিয়ে কেন্দ্রকে চিঠি দিয়েছেন রাজ্যের পুর ও নগরোন্নয়ন মন্ত্রী ফিরহাদ হাকিম। পরিবেশবিদদের আপত্তিতে বছর দেড়েক ধরেই বন্ধ হয়ে রয়েছে ব্রিজ তৈরির কাজ। পরিবেশ নষ্ট হতে পারে এই আশঙ্কায় এখনও পর্যন্ত ছাড়পত্র পায়নি এই ফ্লাইওভার। বছর দেড়েক আগে  দ্রুততার সঙ্গে এয়ারপোর্টে পৌছনোর লক্ষ্যেই সাড়ে ছয় কিলোমিটার দীর্ঘ  ফ্লাইওভারটি তৈরির সিদ্ধান্ত নেয় রাজ্য। সরকারের দাবি, এরফলে চিংড়িহাটা মোড় থেকে সেক্টর ফাইভ এবং নিউটাউন গামী গাড়ির চাপও কমানো সম্ভব হবে। ফ্লাইওভার তৈরি করতে গেলে  জলাভূমির ওপর দিয়ে ১৪০টি পিলার তৈরি করতে হবে।  আর সেকারণেই পরিবেশ নষ্টের আশঙ্কায় ফ্লাইওভার তৈরিতে আপত্তি তোলেন পরিবেশ কর্মীরা।  পুরমন্ত্রী জানিয়েছেন পরিবেশের স্বার্থ রক্ষা করেই  শুরু করা হবে ফ্লাইওভারের কাজ।মন্ত্রীর দাবি আধুনিক প্রযুক্তির সাহায্য নিয়ে পরিবেশবান্ধব ফ্লাইওভারই গড়ে তোলা হবে।